A Hard Day’s Night (sang)

«A Hard Day's Night» er en sang skrevet av John Lennon (men offisielt kreditert Lennon/McCartney) som ble utgitt med The Beatles i 1964. «A Hard Day's Night» ble også tittelen på deres tredje album og deres første film, samt at den utgjorde a-siden på deres syvende singel (med «Things We Said Today» som b-side).Lewisohn, Mark (1988). The Beatles Recording Sessions. New York: Harmony Books. ISBN 0-517-57066-1 s. 47/200/201

 Bakgrunn 

Selve tittelen «A Hard Day's Night» ble funnet på av Ringo Starr. Etter at jobben var ferdiggjort en kveld, sa han «well, it's been a hard day....», men deretter la han merke til at kvelden for lengst hadde inntruffet og fullførte setningen med «...'s night». Etter dette ble det bestemt at filmen skulle ha tittelen «A Hard Day's Night», og følgelig trengte de en sang med samme tittel. Lennons sønn Julian Lennon fylte ett år 8. april 1964 og mottok bursdagskort. På et av disse hadde John skrevet ned første utkast av teksten til «A Hard Day's Night». Journalist Maureen Cleave fra avisen Evening Standard var tilstede i studio da sangen skulle spilles inn, og hun fikk lov til å lese teksten som da blant annet lød: «but when I get home to you, I find my tiredness is through, and I feel alright». Hun gjorde Lennon oppmerksom på at strofen «I find my tiredness is through» hadde forbedringspotensial. Lennon tok pennen, strøk over linjen og skrev «I find the things that you do» i stedet.Turner, Steve (2009) The Stories Behind the Songs 1962 – 1966, Carlton Books Limited ISBN 978-1-847-32267-8

 Innspilling 

«A Hard Day's Night» ble innspilt i ni tagninger 16. april 1964 i Abbey Road Studios. George Harrison slet med gitarsoloen på de fire første forsøkene. Derfor ba produsent George Martin om at han kunne legge den på senere og heller bare spille rytmegitar på grunnkompet. De hadde fire spor på teipen til rådighet. Trommer, bassgitar, akustisk og elektrisk gitar ble spilt inn på spor 1, Lennon og Paul McCartney bidro med vokal på spor 2, mer vokal, akustisk gitar, bongo-trommer og kubjelle på spor 3 og piano og sologitar på spor 4.Lewisohn, Mark (1988). The Beatles Recording Sessions s. 43

Lydtekniker Norman Smith prøvde å lære Starr hvordan han skulle traktere bongoene, men Starr greide det ikke. Derfor ble det til at Smith gjorde det selv, mens Starr slo på en kubjelle (i mellomversene). I solopartiet er det både George Harrison på 12 strengers Rickenbacker gitar og George Martin på piano som spiller de samme tonene. Siden tempoet er høyt, og de ville ha tonene spilt stødig og korrekt, spilte de det inn i lavere hastighet. Dette innebar at de spilte en oktav lavere. Gitaravslutningen ble sannsynligvis spilt inn i korrekt hastighet.Ryan, Kevin & Kehew, Brian (2006) Recording the Beatles, Curvebender Publishing ISBN 978-0-978-52000-7 s. 381 Lennon klarte ikke å synge de høye tonene på mellomverset, så derfor måtte McCartney synge det i stedet.Sheff, David (1981). The Playboy Interviews with John Lennon & Yoko Ono ISBN 0-425-05989-8

 Musikere og instrumenter 

John Lennon: akustiske gitarer, vokal
Paul McCartney: bass, vokal, urgisk harpe
George Harrison: elektrisk gitar, sologitar
Ringo Starr: trommer, kubjelle
George Martin: piano, 
Norman Smith: bongoer

 «A Hard Day's Night» versjoner fremført i BBC RadioLewisohn, Mark (1992). The Complete Beatles Chronicle: The Definitive Day-By-Day Guide To The Beatles' Entire Career. London: Pyramid Books. ISBN 1-855-10021-5 s. 356 
 Programtittel:  Innspillingsdato:  Kringkastet: Top Gear  14. juli 1964  16. juli 1964 From Us To You  17. juli 1964  3. august 1964

Begge disse BBC–versjonene finnes på såkalte «bootlegs». Den store forskjellen på de to versjonene er at instrumentalpartiet fra studioversjonen er klippet inn på varianten de spilte inn 14. juli. Dette skyldes at Harrison ikke mestret solopartiet der og da.Lewisohn, Mark (1992). The Complete Beatles Chronicle s. 166 Tre dager senere derimot fikk han det til.

 Annet 

Åpningsakkorden er G7sus4 og blir spilt av både Harrison, Lennon, McCartney, Starr og Martin samtidig på hver sine instrumenter.MacDonald, Ian (2005). Revolution in the Head: The Beatles' Records and the Sixties (andre utgave). London: Pimlico. ISBN 1-844-13828-3 s. 90http://www.mscs.dal.ca/~brown/n-oct04-harddayjib.pdf

Tagning 1 av «A Hard Day's Night» ble utgitt på Anthology 1 i 1995. De velger å gjennomføre forsøket selv om de gjør massevis av feil.

The Beatles debuterte med «A Hard Day's Night» på sin USA-turne i august 1964, og de hadde den på repertoaret fram til og med deres USA-turne i august 1965. En konsertversjon ble utgitt på The Beatles at the Hollywood Bowl i mai 1977, og opptaket stammer fra 30. august 1965.Lewisohn, Mark (1992). The Complete Beatles Chronicle s. 202/362

Referanser



Kategori:The Beatles-sanger
Kategori:Sanger skrevet av Lennon/McCartney
Kategori:Sanger fra 1964
Kategori:Singler fra 1964